ถ้าการบินไทยล้ม อะไรจะเกิดขึ้นบ้าง
ทุกคนอาจบอกว่า การบินไทย ไม่มีทางล้ม แต่คำถามที่น่าสนใจคือ แล้วถ้าการบินไทยต้องล้ม อะไรจะเกิดขึ้นบ้าง? แล้วมันจะกระทบกับเราอย่างไร ลงทุนแมนจะจินตนาการให้ฟัง
12 พ.ค. 2563

ถ้าการบินไทยล้ม อะไรจะเกิดขึ้นบ้าง /โดย ลงทุนแมน
ทุกคนอาจบอกว่า การบินไทย ไม่มีทางล้ม
แต่คำถามที่น่าสนใจคือ
แล้วถ้าการบินไทยต้องล้ม
อะไรจะเกิดขึ้นบ้าง?
แล้วมันจะกระทบกับเราอย่างไร
ลงทุนแมนจะจินตนาการให้ฟัง
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
สิ่งที่เกิดขึ้นเป็นอันดับแรกก็คือ
เราจะต้องบินไปต่างประเทศด้วยสายการบินอื่น
ในปี 2019 การบินไทย มีจำนวนผู้โดยสารประมาณ 24 ล้านคน
ซึ่งหากการบินไทยต้องหายไป
เราก็ต้องไปใช้บริการของสายการบินที่ให้บริการในจุดหมายนั้น
เช่น ไปสิงคโปร์ ก็อาจต้องใช้สิงคโปร์แอร์ไลน์
ไปฮ่องกง ก็ใช้คาเธ่ย์ แปซิฟิค
ซึ่งดูเหมือนว่าคนที่เดินทางไม่บ่อย ก็ไม่น่าจะได้รับผลกระทบอะไร แค่เปลี่ยนไปใช้สายการบินอื่น
แต่สำหรับคนที่ซื้อตั๋วล่วงหน้าของการบินไทย อาจเริ่มเป็นกังวลว่าเงินที่จองไปแล้ว จะเป็นอย่างไร
ที่สำคัญคือ คนที่เดินทางบ่อย และมีไมล์สะสมกับโปรแกรม Royal Orchid Plus
ก็คงเสียดายถ้าหากแต้มที่เก็บสะสมมานานจะต้องหายไป
อย่างไรก็ตาม โดยปกติแล้ว แต้มสะสมของ Royal Orchid Plus
สามารถนำไปแลกตั๋วเครื่องบินในเครือ Star Alliance ได้อีกกว่า 20 สายการบิน
เช่น ANA ของญี่ปุ่น หรือ Lufthansa ของเยอรมนี
ดังนั้น แม้ว่าจะไม่มีการบินไทยแล้ว
แต้มเหล่านี้อาจยังสามารถนำไปแลกตั๋วโดยสารของสายการบินในเครือก็เป็นได้
แต่อย่างไรก็ตาม เราก็คงต้องเตรียมใจไว้ว่าไมล์สะสมของเรา อาจกลายเป็นสิ่งไม่มีค่าได้เช่นกัน
กลุ่มคนลำดับต่อมาที่ได้รับผลกระทบไปเต็มๆ ก็คือ
พนักงานกว่า 20,000 ชีวิต
โดย 34% เป็นลูกเรือบนเที่ยวบิน
33% เป็นหน่วยบริการภาคพื้น
16% เป็นฝ่ายช่าง
และอื่นๆ อีก 17%
สำหรับพนักงานบางส่วน อาจเป็นการตกงานชั่วคราว เพราะยังสามารถโยกย้ายไปร่วมงานกับสายการบินอื่นได้
แต่ก็น่าจะมีพนักงานจำนวนไม่น้อย ที่สายการบินอื่นไม่รับ
เพราะตอนนี้สายการบินทุกแห่งกำลังเผชิญกับพิษเศรษฐกิจจาก COVID-19
การหางานใหม่ จึงคงไม่ได้ทำได้เหมือนในช่วงเวลาปกติ
ก็น่าคิดว่า จากเดิมอาชีพที่เกี่ยวข้องกับการบิน เป็นอาชีพที่ใฝ่ฝันของใครหลายคน
เงินเดือนสูง ได้ท่องเที่ยวในต่างแดน
ในตอนนี้เรื่องราวอาจไม่ได้สวยงามเหมือนในอดีต
และมีความท้าทายที่รออยู่ในอนาคต
และผู้ที่ได้รับผลกระทบลำดับสุดท้ายที่ทุกคนอาจนึกไม่ถึงก็คือ
“คนไทยทุกคนในประเทศ” จะมีส่วนร่วมกับความเสียหายในครั้งนี้ เพราะประเด็นหลักคือ การบินไทยเป็นรัฐวิสาหกิจ (ในตรงกันข้าม ถ้ากิจการได้กำไร คนไทยทุกคนก็จะมีส่วนร่วมเช่นกัน)
โดยล่าสุดการบินไทยมีหนี้สินมากกว่า 2 แสนล้านบาท
ซึ่งหากดูเฉพาะที่ต้องชำระภายใน 1 ปี การบินไทยมีหนี้ที่ต้องชำระ 54,580 ล้านบาท
ในขณะที่บริษัทมี เงินสดและลูกหนี้รวมอยู่ที่ 30,845 ล้านบาท
ซึ่งจากสถานการณ์ล่าสุด ก็ทำให้การบินไทยต้องขอกู้เงินจำนวนกว่า 5 หมื่นล้านบาท มาเสริมสภาพคล่อง
และขอให้กระทรวงการคลัง ซึ่งเป็นผู้ถือหุ้นใหญ่ 51% เป็นผู้ค้ำประกัน
เพราะถ้ากระทรวงการคลังไม่ค้ำ ก็คงไม่มีใครอยากปล่อยให้การบินไทยกู้
นั่นหมายความว่าถ้าการบินไทยล้มจริง
รัฐบาลไทยก็มีหน้าที่ต้องจ่ายคืนเงินให้เจ้าหนี้ของการบินไทยทุกคนในส่วนที่ได้เคยไปค้ำประกันให้ทั้งหมด
ก็ไม่รู้ว่าเรื่องนี้จะจบลงอย่างไร
ขึ้นอยู่กับรัฐบาลว่า จะหยุดแค่นี้ แล้วปล่อยให้ล้ม
หรือถ้ารัฐบาลอยากสู้ต่อ ก็ต้องทำใจไว้ว่าหนี้ของการบินไทยอาจมีตัวเลขที่สูงขึ้นอีก และนั่นก็หมายความว่ารัฐบาลไทยจะมีภาระต้องค้ำประกันเงินกู้ที่มากขึ้นอีกในอนาคต
การบินไทยจะเดินไปทางไหน จะได้รับการแก้ไขอย่างไร
เราคงได้รับคำตอบในเร็วๆ นี้
จริงๆ แล้ว วิกฤติโควิด-19 อาจจะมีข้อดีของมันอยู่อย่าง
เพราะมันกลายเป็นตัวเร่งให้ปัญหาที่ถูกซ่อนไว้อยู่ ถูกยกขึ้นมาแก้ไข
ถ้าไม่มีวิกฤตินี้ แล้วฝืนไปเรื่อยๆ
มันอาจจะเสียหายมากกว่าวันนี้ ก็เป็นได้..
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-งบการเงินบริษัทการบินไทย จำกัด (มหาชน) ปี 2562
-
-